Áætlanagerð erfið hjá sveitarfélögum sem háð eru útgerð „ Ef framtíð sjávarútvegs-fyrirtækja skýrist ekki mjög fljótlega , verður án efa erfitt fyrir flest sveitarfélög að gera raunhæfa fjárhagsáætlun fyrir næsta ár , það segir sig sjálft . Tekjur sveitarfélaga á landsbyggðinni vegna sjávarútvegs skipta gríðarlega miklu máli , þannig að sú óvissa sem nú ríkir er á margan hátt óþægileg fyrir sveitarfélögin og síðast en ekki síst íbúa þeirra , “ segir Halldór Halldórsson formaður Sambands íslenskra sveitarfélaga . Stjórnendur sveitarfélaga undirbúa þessar vikurnar fjárhagsáætlun næsta árs , en forsenda þess að þau geti rækt lögbundnar skyldur sínar við íbúana er að stjórn á fjármálum sé markviss og stefnuföst . „ Okkur liggur því sannarlega á að vita hvaða stefnu stjórnvöld ætla að taka í þessari mikilvægu atvinnugrein . Afleidd störf vegna sjávarútvegs eru mikilvæg og skapa góðar tekjur . Ég nefni sem dæmi vélsmiðjur , smiði , rafvirkja og verslun . “ Halldór segir að tekjur sveitarfélaga hafi á flestum stöðum staðið í stað á þessu ári eða dregist saman . „ Kvótinn er á landsbyggðinni að langstærstum hluta og því er sjávarútvegur burðarásinn á mörgum stöðum . Sjávarútvegsfyrirtæki eru almennt vel rekin og við eigum ekki að rugga bátnum að óþörfu , erfiðleikarnir eru nægir fyrir , “ segir Halldór Halldórsson .